KURZUS: Közlekedéstani alapismeretek

MODUL: A vasúti közlekedés

A vasúti közlekedés műszaki elemei

| A vasúti közlekedés műszaki elemei
Tanulási célok A lecke áttanulmányozása után Ön képes lesz:
| megfogalmazni a vasúti pálya jellemző sajátosságait;
| csoportosítani a vasúti járműveket;
| értelmezni egy mozdony tengelyelrendezésére és hajtásmódjára vonatkozó jelöléseket;
| csoportosítani a helyhez kötött egyéb létesítményeket
Tevékenységek Olvassa el figyelmesen a 63.-65. oldalt a jegyzetből! Állapítsa meg a vasúti pálya jellemző sajátosságait! Állapítsa meg a vasúti járművek csoportosítási lehetőségeit! Tanulmányozza át a mozdonyok tengelyelrendezésére és hajtásmódjára vonatkozó jelöléseket! Állapítsa meg a helyhez kötött egyéb létesítmények csoportosítási lehetőségeit!
Összefoglalás A vasúti pálya A vasúti pálya alapja az alépítmény, feladata a vonatterhelés hordozása, a talajra történő egyenletes átadása. A pálya vonalvezetése meghatározza az adott pályaszakasz szabályokban rögzített fő paramétereit (ívek, emelkedések, ezektől függő kiépítési sebesség, stb.). A vízszintes vonalvezetésben fontos az alkalmazható legkisebb ívsugár, ami elsősorban a kiépítési sebességtől függ. Különös jelentősége van a függőleges vonalvezetésnek, amelyben az emelkedők mértékét ezrelékben fejezik ki. Adhéziós vasutaknál ennek maximális mértéke 30-35 ezrelék, ennél nagyobb emelkedőknél már a fogaskerekű megoldást alkalmazzák. Az alépítmény földmű vagy műtárgy lehet. A földmű a talajfelszínt módosítja a pálya célszerű vonalvezetése érdekében töltés, bevágás létesítésével és a talaj anyagának és szerkezetének (tömörségének) szükség szerinti változtatásával. A műtárgyak fő fajtái a hidak, átereszek, alagutak, galériák, támfalak, védművek. Alkalmazásukat a természeti viszonyok, valamint a gazdaságosság és biztonság szempontjai határozzák meg. A vasúti pálya felépítményének feladata a járművek kerekeinek szilárd és rugalmas alátámasztása, a sínpályán tartása és vezetése. A leggyakoribb megoldás a sínpár alkalmazása, melynek legfontosabb paramétere a nyomtáv:
| normál nyomtáv: Európában 1435 mm, Amerikában 1448 mm (a vasutak kb. 2/3 része);
| széles nyomtáv: az egykori cári Oroszországban 1524 mm, a Pireneusi-félszigeten 1670 mm (a vasutak kb.1/6 része);
| keskeny nyomtáv: a Föld különböző részein hat különböző méret (a vasutak kb. 1/6 része).
A világon a nagyvasutak általában az ún. szélestalpú (Vignoles), a városi vasutak pedig az útpályába süllyedő vályús (Phoenix) síneket alkalmazzák. A síneket az aljak támasztják alá, melynek hagyományos anyaga a tölgyfa volt, ma azonban szinte kizárólag feszített vasbeton, néha acél aljakat alkalmaznak. A sínlekötés az aljra csavarozással (korszerű kivitelben rugalmasan) történik. A felépítmény fontos részei a váltók és a kitérők, ezek a járművek vágányváltását teszik lehetővé. A vasúti járművek A vasúti járművek fő csoportjai:
| a vontató járművek;
| az önjáró szállítójárművek;
| a vontatott járművek.
A vontató járművek:
| gőzmozdonyok;
| dízelmozdonyok;
| villamos mozdonyok.
A mozdonyok alapvető jellemzője a tengelyelrendezés és a hajtásmód. Ennek jelölése a hajtott tengelyek esetében betűvel, a nem hajtott (futó) tengelyek esetében számmal történik. A rudazattal meghajtott (kapcsolt) tengely jelölése egyszerű nagybetű (X), amely egyedi hajtás esetén ' jelölést kap (X'), forgóvázas egyedi hajtás esetén emellett még o jelölést is (X'o). Pl.:
| 1-C-1: elől és hátul 1-1 futótengely, köztük három kapcsolt (rudazattal meghajtott) tengely;
| 1-D'-1: elől és hátul 1-1 futótengely, köztük négy egyedi hajtású (nem kapcsolt) hajtott tengely;
| B'o-C'o: egy két- és egy háromtengelyes forgóváz, ahol minden tengely külön hajtott.
Az önjáró szállítójárművek:
| motorkocsik;
| motorvonatok;
| önjáró teherszállító járművek.
A vontatott járművek lehetnek:
| személykocsik: háló, étkező, szalon, termes, stb. kocsik;
| teherkocsik: nyitott (alacsony vagy magas oldalfalú), fedett, pőre, tartály, különleges (hűtő, zsebes, billenős, kamionszállító, konténerszállító, stb.).
A vontatott járművek szállítóképességét a személykocsiknál az ülőhelyek vagy a férőhelyek száma, a teherkocsiknál a raktömeg határozza meg. Helyhez kötött egyéb létesítmények A helyhez kötött egyéb létesítmények lehetnek:
| villamos felsővezetékek és azok tartószerkezetei;
| távközlő- és biztosítóberendezések;
| utastájékoztató berendezések;
| épületek.

| A vasúti közlekedés műszaki elemei - feladatlap
Töltse ki az alábbi feladatlapot!
Mekkora lehet adhéziós vasutaknál az emelkedő maximális értéke?
| 20-25 ezrelék
| 30-35 ezrelék
| 40-45 ezrelék
Mekkora a normál nyomtáv mérete Európában?
| 1435 mm
| 1448 mm
| 1524 mm
Milyen típusú síneket használnak általában a naygvasutak?
| Phoinix
| Reynolds
| Vignoles
Mit jelent a B'o-B'o jelölés?
| egy-egy kéttengelyes forgóváz, minden tengelyen egyedi hajtással
| egy-egy kéttengelyes forgóváz, a tengelyeken kapcsolt hajtással
| egy-egy háromtengelyes forgóváz, minden tengelyen egyedi hajtással
Egészítse ki a következő mondatot! A teherkocsik szállítóképességét a(z) határozza meg.