KURZUS: Közlekedéstani alapismeretek

MODUL: A közlekedéssel kapcsolatos alapfogalmak

A közlekedési teljesítmények mérése

| A közlekedési teljesítmények mérése
Tanulási célok A lecke áttanulmányozása után Ön képes lesz:
| a szállítási teljesítmények jellemzőinek megfogalmazására;
| a szállítási teljesítmény igény összetevőinek meghatározására;
| a személyszállításban használatos teljesítményi mérőszámok felsorolására;
| az áruszállításban használatos teljesítményi mérőszámok felsorolására;
| a szállítási teljesítmények árbevétel illetve díjfizetés szempontú csoportosítására;
| a közlekedési üzemtan által használt, egyéb teljesítménnyel kapcsolatos jellemzők felsorolására;
| a szállítási teljesítményeknek a forgalom jellege szerinti csoportosítására.
Tevékenységek Olvassa el figyelmesen a 15.-16. oldalt a jegyzetből! Állapítsa meg, hogy mivel jellemezhetők a szállítási tevékenységek teljesítményei! Határozza meg a szállítási teljesítmény igény összetevőit! Keresse ki a személyszállításban használatos teljesítményi mérőszámokat! Keresse ki az áruszállításban használatos teljesítményi mérőszámokat! Állapítsa meg, hogyan csoportosíthatók a szállítási teljesítmények árbevétel illetve díjfizetés szempontjából! Keresse ki a közlekedési üzemtan által használt egyéb, a teljesítménnyel kapcsolatos jellemzőket! Állapítsa meg, hogyan csoportosíthatók a szállítási teljesítmények a forgalom jellege szerint!
Összefoglalás A szállítási teljesítmények a mozgatott jármű-, utas- és árumennyiség, valamint a szállítási távolság figyelembevételével határozhatók meg, továbbá a szolgáltatások értékével (árbevétel) jellemezhetők. A szállítási teljesítmények mérőszámai a közlekedési alágazattól függetlenül azonosak. A szállítási teljesítmények között vesszük figyelembe a Q áruszállítási volument (tömeget), általában tonnában kifejezve, az L utasszámot főben, és ezeknek az S szállítási távolsággal való szorzata adja a szállítási teljesítményi mérőszámot, a T = Q*S árutonna-kilométert, és az U = L*S utaskilométert. A gyakorlatban használt teljesítményi mérőszámok:
| személyszállítás: az elszállított utasok száma [utasfő]; utasszám x utazási távolság [utaskm; ukm];
| áruszállítás: elszállított árutömeg [árutonna]; szállított árumennyiség x szállítási távolság [árutonnakm; átkm].
A szállítási teljesítmények lehetnek árbevételt eredményező (fizető), önkezelési (üzemi) illetve un. sajátszámlás teljesítmények. A személyszállításban teljesárú menetjeggyel és díjkedvezménnyel történő fizető, illetve ingyenes (szabadjegyes) utasszállításról beszélhetünk. Az említett alapvető teljesítmények mellett a közlekedési üzemtan számos egyéb, teljesítménnyel kapcsolatos jellemzőt használ. Ezek közül csak néhányat említünk. A járművek futásteljesítményével kapcsolatban ilyenek:
| az összes futásteljesítmény [jmkm];
| a hasznos (fizető) futásteljesítmény [jmkm];
| a rakott futásteljesítmény [jmkm];
| az üres futásteljesítmény [jmkm].
A járművek személyszállítási teljesítményével kapcsolatban ilyen a férőhelykm. A járművek szállítási teljesítményével kapcsolatban ilyen a raksúlytonnakm.
A szállítási teljesítmények a forgalom jellege szerint lehetnek:
| belföldi szállítási teljesítmények;
| export szállítási teljesítmények;
| import szállítási teljesítmények;
| tranzit szállítási teljesítmények.

| A közlekedési teljesítmények mérése - feladatlap
Töltse ki az alábbi feladatlapot!
Igazak-e az alábbi állítások?
a szállítási teljesítmény igény függ a szállítási volumentől |
a szállítási teljesítmény igény függ a szállítási távolságtól |
Melyek az alábbiak közül a személyszállítás teljesítményi mérőszámai?
| az elszállított utasok száma
| utasszám x utazási távolság
| a rakott futásteljesítmény
Melyek az alábbiak közül az áruszállítás teljesítményi mérőszámai?
| az elszállított árutömeg
| a szállított árumennyiség x szállítási távolság
| a férőhelykm
Melyik az alábbiak közül a járművek futásteljesítményével kapcsolatos mutató?
| a rakott futásteljesítmény
| a raksúlytonnakm
Melyik az alábbiak közül a járművek személyszállítási teljesítményével kapcsolatos mutató?
| a hasznos (fizető) futásteljesítmény
| a férőhelykm
Melyik az alábbiak közül a járművek áruszállítási teljesítményével kapcsolatos mutató?
| a rakott futásteljesítmény
| a raksúlytonnakm