KURZUS: Közlekedéstani alapismeretek

MODUL: A közúti közlekedés

A közúti közlekedés szabályozása és szervezetei

| A közúti közlekedés szabályozása és szervezetei
Tanulási célok A lecke áttanulmányozása után Ön képes lesz:
| megfogalmazni, hogy melyik törvény vonatkozik a közúti közlekedésre;
| megfogalmazni a közúti közlekedésről szóló törvény legfontosabb előírásait;
| megfogalmazni, hogy melyik miniszteri rendelet vonatkozik a közúti közlekedés rendjére;
| megfogalmazni a közúti közlekedés fontosabb nemzetközi szervezeteinek feladatkörét;
| megfogalmazni az "E" utak nemzetközi jelentőségét.
Tevékenységek Olvassa el figyelmesen az 53.-55. oldal vonatkozó részét a jegyzetből! Állapítsa meg, hogy melyik törvény vonatkozik a közúti közlekedésre! Tanulmányozza át a törvény legfontosabb előírásait! Állapítsa meg, hogy melyik miniszteri rendelet szól a közúti közlekedés rendjéről! Tekintse át a közúti közlekedés nemzetközi szervezeteinek feladatkörét! Állapítsa meg, hogy mi az "E" utak nemzetközi jelentősége!
Összefoglalás Az 1988. évi (többzör módosított) I. törvény a közúti közlekedésről és a végrehajtásáról szóló 30/1988. számú kormányrendelet átfogja a közúti közlekedés teljes spektrumát, azaz egyaránt foglalkozik az útgazdálkodás, a gépjárműközlekedés, valamint az azokkal összefüggő oktatás, képzés, szervezés és ellenőrzés szabályozásával. A közúti törvénynek és végrehajtási rendeletének hatálya kiterjed a Magyarország területén a közúti közlekedésben résztvevőkre, a közúti járművekre, az utakra és azok környezetére, valamint a közúti közlekedést szolgáló létesítményekre. A törvény állami, illetve önkormányzati feladatnak tekinti:
| a közúti közlekedés tervezését, fejlesztését, szabályozását és ellenőrzését, szervezeti és működési feltételeinek meghatározását;
| a közúti közlekedésbiztonságot szolgáló oktatási, nevelési, felvilágosító és propaganda tevékenységet;
| a közúti járművek műszaki és környezetvédelmi vizsgálatát, azok és a közúti közlekedési szakemberek vizsgáztatását;
| valamint a közúti közlekedési hatósági feladatok ellátását.
A törvény részletesen meghatározza a közforgalmú személyszállítás koncessziós társaság által történő végeztetésére vonatkozó szabályokat. Ezzel is összefügg a közutak mint kizárólagos állami (önkormányzati) vagyontárgyak fejlesztésének és működtetésének (kezelésének), valamint a közúti forgalom szervezésének szabályozása. Részletesen rögzíti a törvény a közúti járművek használatának és üzemeltetésük műszaki feltételeinek fő szabályait is. Igen fontos része a törvénynek a közúti közlekedés résztvevőinek neveléséről, oktatásáról, szakképzéséről szóló fő előírások rögzítése, beleértve a közlekedési szabálysértés vagy bűncselekmény miatt előírt utánképzés intézményét is. Rendkívül fontos része a szabályozásnak az az előírás, hogy az állami oktatásban a tantervi órakereten belül a közúti közlekedési ismereteket oktatni kell. A közúti közlekedés gyakorlati szempontból igen fontos és legszélesebb körben ismert jogszabálya a közúti közlekedés rendjéről szóló miniszteri rendelet, közismert nevén a KRESZ (1/1975 KPM-BM rendelet, többször módosítva). Az első közlekedésrendészeti szabályzat Magyarországon először 1929-ben jelent meg. A közúti közlekedés nemzetközi szervezetei:
| az IRU (angol: International Road Transport Union), a közúti fuvarozók nemzetközi érdekképviseleti szervezete;
| a TIR Carnet (francia: Transport International Routier) nemzetközi áruszállítási vámgarancia egyezmény, a kamionok gyorsított határátlépését teszi lehetővé;
| az AIPCR (az Útügyi Kongresszusok Nemzetközi Állandó Szervezete), az útépítéssel kapcsolatos nemzetközi előírásokat fogalmaz meg;
| az AIFC (a Nemzetközi Híd- és Szerkezetépítő Egyesülés), a híd- és szerkezetépítéssel kapcsolatos nemzetközi előírásokat fogalmaz meg;
| az IRF (a Nemzetközi Útügyi Szövetség), az útépítési szervezetek és vállalkozók nemzetközi együttműködési szervezete.
Az európai "E" jelű utak nemzetközi forgalomra is alkalmas útpályák, létrehozásukat az ENSz Európai Gazdasági Bizottságának határozata írja elő.

| A közúti közlekedés szabályozása és szervezetei - feladatlap
Töltse ki az alábbi feladatlapot!
Egészítse ki a következő mondatot! A közúti törvénynek és végrehajtási rendeletének hatálya kiterjed a Magyarország területén a(z) közlekedésben résztvevőkre, a közúti járművekre, az utakra és azok környezetére, valamint a közúti közlekedést szolgáló létesítményekre.
Egészítse ki a következő mondatot! A KRESZ a(z) közlekedés rendjéről szóló miniszteri rendelet.
Mikor jelent meg az első közlekedésrendészeti szabályzat Magyarországon?
| 1915-ben
| 1929-ben
| 1975-ben
Egészítse ki a következő mondatot! A(z) (angol: International Road Transport Union), a közúti fuvarozók nemzetközi érdekképviseleti szervezete;
Egészítse ki a következő mondatot! A(z) Carnet (francia: Transport International Routier) nemzetközi áruszállítási vámgarancia egyezmény, a kamionok gyorsított határátlépését teszi lehetővé;